Псы уасэр щхьэщах
Бахъсэнёнкэ къуажэ администрацэм и Iэтащхьэ Абрэдж Хьэутий и жэрдэмкIэ къыхалъхьауэ щыта «Унэ лъапсэ нэхъыфI» зэпеуэм мы гъэми пащэнущ. Илъэсыр икIыху екIуэкIыну зэхьэзэхуэм жылэм и хьэблэщIэхэм ящыщ псори хыхьэну хуитщ. ЗэпеуэмкIэ комиссэм лъапсэхэм я къабзагъэр, я зэIузэпэщагъэр, щхъуантIагъэхэм зэрыщегугъур, коммунальнэ Iуэхутхьэбзэхэм я уасэхэр зэратыр къилъытэнущ.
Нэгъабэрей зэхьэзэхуэм унагъуэ 17 щытекIуащ. Абыхэм я унэ блынхэр ягъэдахэ хэхауэ хуагъэхьэзыра «Лъапсэ нэхъыфI» дамыгъэхэм.
КъызэгъэпэщакIуэхэм къызэралъытэмкIэ, къуажэм и зэIузэпэщ зыужьыныгъэм дежкIэ апхуэдэ зэпеуэхэм мыхьэнэшхуэ яIэщ. Я лъапсэхэр къабзэу зэрызэрахьэм къыдэкIуэу, Iэшэлъашэри щхъуантIагъэкIэ зэрагъэдэхэным цIыхухэр хущIокъу.
— Къуажэдэсхэр зэпеуэм хуэжыджэрщ, сыту жыпIэмэ, абы щытекIуэхэм къагъэсэбэп псым пэкIуэр илъэс псокIэ ящхьэщытхынущ, — жеIэ жылэм и унафэщI Абрэдж Хьэутий.
АЛОКЪУЭ Аринэ.
